DA Den Europæiske Unions Tidende C 240/32

Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2005/C 240/07)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

SAMMENFATNING

RÅDETS FORORDNING (EØF) Nr. 2081/92

»CLEMENTINE DE CORSE«

EF-nr.: FR/00300/2.7.2003

BOB ( ) BGB ( X )

Skemaet er udarbejdet til oplysningsformål. Fuldstændige oplysninger, herunder om producenterne af produkter af den pågældende BGB, findes i den fuldstændige udgave af varespecifikationen og kan fremskaffes i medlemsstaten eller hos Europa-Kommission (1).

1. Medlemsstatens ansvarlige myndighed

Navn: Institut National des Appellations d'Origine (I.N.A.O.) Adresse: 51, rue d'Anjou — F-75008 Paris Tlf. (33-1) 53 89 80 00 Fax (33-1) 42 25 57 97 E-mail: info@inao.gouv.fr

2. Sammenslutning

2.1 Navn: Association pour la Défense et la Promotion de la Clémentine de Corse (APRODEC)

2.2 Adresse:

Maison Verte 15, avenue Jean Zuccarelli — F-20200 Bastia Tlf. 04 95 31 74 34 Fax 04 95 31 74 34 E-mail: www.aprodec@wanadoo.fr

2.3 Sammensætning: producent/forarbejdningsvirksomhed (X) andet (X): Planteskoler

3. Produktets art

Klasse 1.6. Frugt, grøntsager og korn, også forarbejdet

4. Varespecifikation

(sammenfatning af betingelserne i artikel 4, stk. 2)

4.1 Navn: »Clémentine de Corse«

4.2 Beskrivelse: Klementiner fra Korsika er klementiner (Citrus clémentina) uden kerner, der besidder følgende egenskaber

farven er orangerød, og op til 1/5 af overfladen kan være grøn

størrelsen er lille til middelstor, med en største diameter i tværsnit på mellem 46 og 68 mm

et saftindhold på mindst 42 %

syrlig smag

en intern modningsgrad udtrykt som forholdet (E/A) mellem saftens sukkerindhold (E), udtrykt i grad Brix, og saftens syreindhold (A), udtrykt i gram citronsyre pr. 100 gram. Forholdet E/A skal ligge på mellem 8 og 17, med et syreindhold på mellem 0,65 og 1,4

når klementinerne afsættes, skal mindst 30 % af frugterne have ét eller to blade på frugtstilken.

4.3 Geografisk område: Det geografiske produktionsområde for klementiner fra Korsika omfatter hele eller en del af området af visse kommuner i departementerne Haute-Corse og Corse-du-Sud, som er de to departementer på Korsika. Området ligger oftest i øens kystområder og er defineret ud fra kriterier for højde, hældning og afstand fra havet (se punkt 4.6).

Produktion, høst og emballering foretages udelukkende i BGB-området.

4.4 Bevis for oprindelse: Hver operatør kontrolleres og godkendes af den ansøgende sammenslutning og certificeringsorganet. Sporbarheden sikres gennem identifikation af hver plantageblok og de efterfølgende etaper indtil den endelige forbruger.

Hver bedrift råder over et »plantageregister« over de med klementintræer tilplantede arealer og plantageblokke. I et »producentregister« anføres oplysninger om producentens behandlinger af hver plantageblok. Hvert frugtparti, der høstes, identificeres af producenten for hver plantageblok. Han videregiver dette identifikationsnummer ved levering til emballeringsstationen, ved godkendelse på indgangs- og udgangsstationen og ved forsendelse og transport.

Når produkterne når frem til den endelige forbrugere, er de således identificeret ved et nummer, som omfatter nummeret for det emballerede parti, stationens nummer, bedriftens nummer og nummeret på den plantageblok, hvorfra partiet stammer.

4.5 Fremstillingsmetode: Det produktionssystem, der anvendes af citrusfrugtavlerne på Korsika, er baseret på en agronomisk forvaltning af plantageblokke.

Ved en »plantageblok« forstås en gruppe klementintræer, der opfylder følgende betingelser: træer af en enkelt art, plantet i et homogent område (jordbund, beliggenhed, højde), der forvaltes ensartet og uafhængigt af andre blokke af frugttræer på bedriften (perioder og interventionsmetoder for gødskning, vanding, sundhedsbeskyttelse, diverse behandlinger, beskæring, høst osv.).

Med de kendskaber, der er opnået gennem den fælles udnyttelse af producenternes erfaringer, til resultaterne af tyve års lokal agronomisk forskning og udvikling af produktionsredskaber har det været muligt at opnå en ensartet og specifik frugtkvalitet:

Klementintræerne beskæres hvert år.

Gødskning og vanding reguleres ud fra agronomiske og analytiske parametre, der vurderes med regelmæssige mellemrum. Markerne skal nødvendigvis være forsynet med vandingsanlæg.

Frugterne håndplukkes, og høsten starter, når de har opnået deres optimale farve og modningsgrad på træet. Der høstes i flere omgange for at opnå den størst mulige ensartethed af de høstede partier. Frugten plukkes med blad på stilk for at garantere friskheden.

Når frugterne er høstet, må de ikke behandles kemisk. Det er forbudt at anvende farveaktivatorer. Når frugterne emballeres, forsynes de med et lag af naturligt voks, og de sorteres for at kunne opfylde kvalitetsnormerne for klementiner fra Korsika.

Frugterne størrelsessorteres og emballeres i det geografiske produktionsområde (BGB) for at bevare frugternes kvalitet, sikre produkternes sporbarhed og lette kontrollen i disse produktionsled. Med de regler for størrelsessortering, som alle producenter anvender, kan der sikres en nøje overholdelse af størrelsesmålene. Kun frugter af størrelsesklasse 1 til 5 kan BGB-certificeres. Den endelige godkendelse som BGB sker for de emballerede partier.

Emballagerne garanterer frugternes identifikation og kvalitet, indtil de afsættes til de endelige forbrugere.

4.6 Tilknytning: Dyrkningen af klementintræer spiller i dag en vigtig rolle for øens økonomi, men dyrkningen af citrusfrugter på Korsika går meget langt tilbage. Nogle forfattere siger, at disse træer blev indført helt tilbage i kristendommens begyndelse, hvor plantager blev anlagt på terrasser ved bjergenes fod på østkysten til Cap Corse og i Balagne. Foruden cedrattræer, som ikke mere dyrkes kommercielt på grund af ekstraordinære klimatiske omstændigheder, hvis følger er blevet forstærket af ugunstige økonomiske konjunkturer, omfatter de gamle citrusfrugtplantager på øen appelsintræer, mandarintræer og citrontræer, der omtales af mange forfattere og fortsat kan findes her og der som vidner på citrusfrugtproduktionens fortid på øen.

Siden 1920'erne og opdagelsen af klementintræer i Algeriet er træer blevet ført til og plantet på Korsika. Grundige tekniske og økonomiske undersøgelser, der er gennemført af Station de Recherche Agronomique de San Giuliano, som blev oprettet på Korsika i slutningen af 1950'erne, har vist, at klementintræer bør indtage førstepladsen blandt citrusfrugttræer i denne region.

Siden 1964 har citrusfrugtavlere tilplantet store arealer med klementintræer. Frugtplantagerne på Korsika dækker mere end 2 000 ha, og den gennemsnitlige produktion er på 22 000 tons.

Man kan i dag sige, at klementiner fra Korsika er et velkendt produkt, og at frugterne med vedhængende blade har en tydelig tilknytning til deres oprindelse. Klementiner fra Korsika betragtes som et produkt med specifikke kvaliteter (størrelse, smag, saftindhold, farve).

Disse kvaliteter skyldes ikke blot det arbejde, som avlerne lægger i produktionen, men også visse særlige forhold i forbindelse med øens jordbund og klima og områdets økarakter:

Dyrkningsarealerne for citrusfrugter i BGB-området på Korsika er kendetegnet ved den ofte mere sure og mindre tunge jordbund, som man finder i Middelhavet, og som består af granit og skifer og mere ligner den jordbund, man finder i egne med tempereret havklima. Med denne jordbund er det muligt at udvikle podestammer, som giver frugterne særlige kvalitetsegenskaber.

Havets påvirkning og de nærliggende bjergrelieffer giver produktionsområdet en specifik klimatisk karakter i form af tempererede temperaturer, store nedbørsmængder og høj luftfugtighed, som bidrager til, at der kan dyrkes frugter med særlig farve og smag (mere syrlig, mindre sødlig).

Det forhold, at Korsika er en ø, beskytter også klementinplantagerne mod udbredelse af mange alvorlige virussygdomme, som i dag ikke findes på øen. Plantagernes beskedne størrelse og de store højdeforskelle giver også mulighed for en bedre bekæmpelse af skadedyr, som ville kunne beskadige frugterne.

Af alle disse grunde omfatter det geografiske område de arealer, hvor alle betingelser med hensyn til jordbund og klima er opfyldt, og hvor en række kriterier, der er lette at identificere, også er opfyldt

Højde: kun arealer i en højde på mellem 2 og 300 m over havets overflade kan komme i betragtning. I en højde på under 2 meter er jordbunden konsekvent uhensigtsmæssig (saltholdig, hydromorf, tørvet, for sandet). Over 300 meter er hældningen og klimaet ugunstigt.

Hældning: skal være mindre end 25 %.

Afstand til havet: mindre end 15 km, som er grænsen for at kunne have gavn af havets påvirkning.

4.7 Kontrolstruktur:

Navn: CERTIPAQ. Centre de Certification des Produits Agricoles et Alimentaires de Qualité Certificeringsorgan godkendt under nr. CC 14 og autoriseret efter norm EN 45011 af COFRAC under nr. 7-10/97. Adresse: 9, avenue Georges V — F-75008 Paris Tlf. 01 45 30 92 92 Fax 01 45 30 93 00 E-mail: certipaq@certpaq.com

4.8 Mærkning: De specifikke emballager for forsendelse af frugt under BGB »Clémentine de Corse« og de særlige etiketter på disse emballager er godkendt af kontrolstrukturerne.

Foruden de obligatoriske oplysninger i overensstemmelse med handelsforskrifterne skal følgende angivelse anføres på emballagerne: »Indication Géographique Protégée: Clémentine de Corse«.

4.9 Nationale krav: —

(1) Europa-Kommissionen, Generaldirektoratet for Landbrug — Kvalitetspolitik for Landbrugsprodukter — B-1049 Bruxelles.